বিশেষ অতিথি ‘স্কিলস ফর এমপ্লয়মেন্ট ইনভেষ্টমেন্ট প্রোগ্রাম’ এর এক্সিকিউটিভ ডাইরেক্টর আব্দুর রউফ চৌধুরী বলেন, এতদিন আমরা বিজিএমইএ, বিকেএমইএ, বিটিএমসি, বেসিস, কনস্ট্রাকশন ও লাইট ইঞ্জিনিয়ারিং খাতে প্রশিক্ষণ দিয়ে দক্ষ জনশক্তি গড়ার কাজ চালিয়েছি। এবার অপর সম্ভাবনাময় খাত জাহাজ নির্মাণ শিল্পে প্রশিক্ষণ প্রদানের পদক্ষেপ নিয়েছি। তিনি বলেন, আগে কোন কাজের জন্য প্রস্তাব নিয়ে সরকারের কাছে যেতে হত। এবার উল্টোটি হয়েছে। সরকার টাকা নিয়ে উদ্যোক্তাদের কাছে যাচ্ছে। আব্দুর রউফ বলেন, প্রথম পর্যায়ের এই উদ্যোগ সফল হলে জাহাজ নির্মাণ খাতে আগামী ১০ বছরে আরও ৫০ হাজার জনকে কর্মউপযোগী প্রশিক্ষণ দেয়া হবে। সরকার এক্ষেত্রে খুবই পজেটিভ। অর্থের কোন অভাব হবে না। তিনি বলেন, বিদেশি দক্ষ লোকেরা আমাদের দেশ থেকে বছরে ৫ বিলিয়ন ডলার নিয়ে যায়। আমাদের জনশক্তিকে একই খাতে দক্ষ করে গড়ে তুলতে পারলে এই অর্থ আর বিদেশে যাবে না।